OPĆINSKO državno odvjetništvo u Virovitici je 26. veljače 2019. podiglo pred Općinskim sudom u Virovitici optužnicu protiv hrvatskog državljanina (1995.) zbog počinjenja kaznenog djela javnog poticanja na nasilje i mržnju iz čl. 325. Kaznenog zakona.

Kako se doznaje, radi se o Ivanu Đakiću.

Njega se tereti, kako stoji na stranicama ODO-a gdje se ne navodi identitet, da je na svom Facebook profilu objavio fotografiju i tekst u namjeri da izazove netrpeljivost i nasilje prema pripadnicima srpske nacionalnosti.

Kako doznaje N1, za Đakića se traži bezuvjetna kazna zatvora i sigurnosna mjeru zabrane pristupa internetu.

Podsjetimo, Ivan Đakić, sin HDZ-ovog saborskog zastupnika Josipa Đakića, na Facebooku je Srbima čestitao Božić jezivom slikom na kojoj, prema svemu sudeći, ustaša drži odrubljenu glavu Srbina. 22-godišnji Đakić je sliku objavio na pravoslavni Božić. Uz odvratnu fotografiju koja, prema onome što se može pronaći na internetu, prikazuje jednog od ustaških koljača iz Jasenovca, sin HDZ-ovog zastupnika je napisao: "Svim 'prijateljima' srbićima sretan božić."

Tekst se nastavlja ispod oglasa

Zbog gnjusne slike koju je objavio Đakić je uhićen i proveo je noć na policiji. U izjavi nakon puštanja na slobodu za sve je okrivio medije.

"Meni je žao da se to dogodilo, ali svi griješe. Da nisam to ja objavio, da je netko drugi objavio, ne biste vi ni digli prašinu, tako da eto", rekao je Đakić.